ANC-hoofsweep eis R1 miljoen van Hlaudi | Maroela Media
ANC-hoofsweep eis R1 miljoen van Hlaudi
Jackson Mthembu. Foto: polity.org
Jackson Mthembu, hoofsweep van die ANC, sleep die SAUK se Hlaudi Motsoeneng hof toe oor "kwaadwillige en lasterlike bewerings" wat Motsoeneng teen hom gemaak het.
Moloto Mothapo, Mthembu se woordvoerder, het in 'n verklaring gesê Motsoeneng het tydens 'n regstreekse uitsending van die New Age se sakeinligtingsessie, "verregaande bewerings en bedekte dreigemente" teenoor Mthembu gemaak.
Motsoeneng het Mthembu glo gewaarsku om "nie baie geraas oor die SAUK te maak nie" en beweer Mthembu word deur 'n versteekte motief gedryf. Motsoeneng het ook glo gesê die ANC-hoofsweep probeer hom "kaap".
"[Mthembu] se regsverteenwoordigers, Nicqui Galaktiou Inc., het op 2 November 'n brief aan mnr. Motsoeneng gestuur en 'n onmiddellike openbare verskoning en terugtrekking van sy lasterlike bewerings geëis. In die brief is ook geëis dat Motsoeneng al die besonderhede bekendmaak van die beweerde vergadering waar die beweerde 'kaping' skynbaar plaasgevind het," het Mothapo gesê.
Nadat Motsoeneng glo nie op die brief gereageer het nie, het Mthembu se regspan met die hofprosedures begin en die hofstukke sal binne die volgende paar dae op Motsoeneng beteken word.
In die hofaansoek eis Mthembu dat Motsoeneng R1 miljoen aan hom betaal en 'n openbare verskoning uitreik in gedrukte- en uitsaaimedia, binne sewe dae na die hofuitspraak. Daar word ook geëis dat Motsoeneng Mthembu se regskostes betaal.
"Hoewel die goed wat Motsoeneng oor die algemeen uitgeblaker, gewoonlik geïgnoreer word, is hierdie bewerings van so 'n aard dat dit, indien dit nie teengestaan word nie, die hoofsweep se goeie naam in die openbare oog kan benadeel," het Mothapo gesê. "Om sy naam en die integriteit van die parlement ten opsigte van sy posisie teenoor die SAUK te beskerm, wend die hoofsweep hom nou tot die hof."
ANC Hlaudi Motsoeneng Jackson Mthembu
Video: Derby-Lewis praat oor sy laaste wens
Vrou sterf ná aanval op Sundra-kleinhoewe
En so pak die wolwe en skape mekaar in die kortgras…hehehehehe. Kan n hele paar episodes van DAYS OF OUR LIVES dek….
Ai dit is goed om te sien hoe val die wiele af en hulle "sort" mekaar uit.
Kry 'n ringsitplek en bly uit die kruisvuur. Die vertoning het begin ….
Hy gaam niks kry nie want die sauk man doen net wat hy wil ….hy is verhewe bo die reg ….mos al baie gesien …